Matteus 6:10 Christus is die Koning. Nogtans bid ons om die kom van die Koninkryk. Jy kan dit vergelyk met wat in de Tweede Wêreldoorlog gebeur het. Ons weet nou dat die regte bevryding begin het toe die Geallieerdes op die strande van Frankryk geland het. Ons noem dit D-day. Nogtans was heel Europa toe nog nie bevry nie. Dit moes wag tot die oomblik dat die soldate van die Geallieerdes in die lande gekom het en die Duitse besetting verjaag het. Dan het ons gepraat van V-day: die oorwinningsdag.
So is dit ook met God se koninkryk. Christus het die groot Oorwinning behaal. Hy het dit op die dag van Sy opstanding gewys. Nogtans het die duiwel en die sonde nog mag op hierdie wêreld. Ons sien dit ook raak as ons Romeine 16 lees. Die Heilige Gees bemoedig die gelowiges in vers 20 met hierdie woorde: “God wat vrede gee, sal die Satan spoedig onder julle voete verpletter. Die genade van ons Here Jesus is by julle”.
Jy sien hier raak dat die genade van Koning Christus meer is as die aanwesigheid van die duiwel. As jy by Christus skuil dan kan die duiwel jou nie in sy hande kry nie. Dan kan jy deur die krag van Christus se Gees in alle verleiding as God se kind leef en bly leef. Daarby bly die gebed nodig omdat ons dit nie in eie krag kan doen nie. Ons bly bid tot die Koninkryk van God volkome op die aarde gekom het en al God se vyande vir altyd van die aarde weg is.